《惜红衣 秋晓与钱珊舟三潭观荷》
清代·张景祁

小艇穿香，虚亭受绿，半湖空阔。露洗秋高，盈盈舞风叶。

鱼天际晓，还未掩、一痕残月。清绝。凉卷茜云、伫凌波罗袜。

菱童荡楫。来去花间，堆盘剥瑶雪。林曦渐射翠幕，露微缺。

回首画桥烟水，怕听乱蝉声咽。约采芳重到，休待雨喧时节。

作者简介：张景祁(1827-?)　清末文学家。浙江钱塘(今杭州)人。原名左钺，字蘩甫，号韵梅（一作蕴梅），又号新蘅主人。同治十三年（公元一八七四年）进士。曾任福安、连江等地知县。晚年渡海去台湾，宦游淡水、基隆等地。工诗词。历经世变，多感伤之音，作品贴近时代，有许多叙事咏史之作。有《新蘅词》、《蘩圃集》、《研雅堂诗、文、骈体文》等。